2002/889/EY: Komission päätös, tehty 13 päivänä marraskuuta 2002, yhteisön taloudellisesta tuesta kasveille tai kasvituotteille haitallisten organismien torjumisesta Kreikalle, Espanjalle, Ranskalle, Alankomaille, Itävallalle, Portugalille ja Suomelle aiheutuneisiin menoihin (tiedoksiannettu numerolla K(2002) 4372)



Virallinen lehti nro L 311 , 14/11/2002 s. 0016 - 0019



Komission päätös, tehty 13 päivänä marraskuuta 2002, yhteisön taloudellisesta tuesta kasveille tai kasvituotteille haitallisten organismien torjumisesta Kreikalle, Espanjalle, Ranskalle, Alankomaille, Itävallalle, Portugalille ja Suomelle aiheutuneisiin menoihin (tiedoksiannettu numerolla K(2002) 4372) (Ainoastaan kreikan-, espanjan-, ranskan-, hollannin-, saksan-, portugalin-, suomen- ja ruotsinkieliset tekstit ovat todistusvoimaiset) (2002/889/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY(1), jäljempänä "direktiivi", sellaisena kuin se on muutettuna komission direktiivillä 2002/36/EY(2), ja erityisesti sen 23 artiklan, sekä katsoo seuraavaa: (1) Yhteisö voi direktiivin nojalla myöntää jäsenvaltioille taloudellista tukea sellaisiin tarpeellisiin toimenpiteisiin suoraan liittyvien menojen kattamiseksi, joita on toteutettu tai joita aiotaan toteuttaa kolmansista maista tai yhteisön muilta alueilta peräisin olevien haitallisten organismien kulkeutumisen estämiseksi hävittämällä organismit, tai jos se ei ole mahdollista, estämällä niiden leviäminen. (2) Kreikka, Espanja, Ranska, Alankomaat, Itävalta, Portugali ja Suomi ovat kukin luoneet toimenpideohjelman niiden alueille kulkeutuneiden kasveille haitallisten organismien hävittämiseksi. Ohjelmissa määritellään tavoitteet, toteutettavat toimenpiteet sekä niiden kesto ja kustannukset, jotta yhteisö voi osallistua niiden rahoitukseen. Kyseiset maat ovat hakeneet näihin ohjelmiin yhteisön taloudellista tukea direktiivissä säädetyssä määräajassa. (3) Kreikan, Espanjan, Ranskan, Alankomaiden, Itävallan, Portugalin ja Suomen toimittamien teknisten tietojen perusteella komissio on voinut analysoida tilannetta tarkasti ja kokonaisvaltaisesti. Myös pysyvä kasvinsuojelukomitea on tutkinut tiedot. Komissio on päätynyt siihen, että taloudellisen tuen myöntämistä koskevat edellytykset ovat täyttyneet. (4) Näin ollen on aiheellista myöntää yhteisön taloudellista tukea kyseisistä ohjelmista aiheutuneiden menojen kattamiseksi. (5) Yhteisön taloudellinen tuki voi kattaa enintään 50 prosenttia tukikelpoisista menoista. Lukuun ottamatta ohjelmia, joihin on sovellettava vähennyskerrointa 23 artiklan 5 kohdan kolmannen alakohdan mukaisesti, yhteisön taloudellinen tuki olisi vahvistettava tätä päätöstä varten yleisesti 50 prosentiksi todeten että vastaanotettuja ohjelmia on kohdeltu tasavertaisesti. (6) Joidenkin Itävallan ja Portugalin nykyisten ohjelmien osalta ajanjaksoa, jonka kuluessa hävittämistoimenpiteet on toteutettava, on voitu direktiivin 23 artiklan 5 kohdan kolmannen alakohdan mukaisesti jatkaa, kun tilanteen tarkastelun perusteella on päädytty siihen, että näiden hävittämistoimenpiteiden tavoite todennäköisesti saavutetaan kohtuullisen ajan kuluessa. Kyseisiin ohjelmiin myönnettävää yhteisön taloudellista tukea on alennettu asteittain 23 artiklan 5 kohdan kolmannen alakohdan mukaisesti. (7) Tässä päätöksessä käsitellyt menot, jotka ovat aiheutuneet Kreikalle, Espanjalle, Ranskalle, Alankomaille, Itävallalle, Portugalille ja Suomelle, liittyvät suoraan direktiivin 23 artiklan 2 kohdan a ja b alakohdassa tarkoitettuihin seikkoihin. (8) Tämän päätöksen 2 artiklassa tarkoitetun tuen myöntäminen ei estä muita tarpeellisia lisätoimia, jotka on toteutettu tai toteutetaan kulloinkin kyseessä olevan haitallisen organismin hävittämiseksi tai torjumiseksi. (9) Tällä päätöksellä ei rajoiteta direktiivin 24 artiklan mukaisten sellaisten komission tarkastusten lopputulosta eikä seurauksia, joilla tutkitaan, johtuuko haitallisten organismien kulkeutuminen riittämättömistä tutkimuksista tai tarkastuksista. (10) Neuvoston asetuksen (EY) N:o 1258/1999(3) 3 artiklan 2 kohdassa säädetään, että yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Näiden toimenpiteiden varainhoidon valvonnasta säädetään edellä mainitun asetuksen 8 ja 9 artiklassa. (11) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Hyväksytään yhteisön taloudellisen tuen myöntäminen Kreikalle, Espanjalle, Ranskalle, Alankomaille, Itävallalle, Portugalille ja Suomelle aiheutuneisiin menoihin, kun menot liittyvät suoraan direktiivin 2000/29/EY 23 artiklan 2 kohdassa määriteltyihin tarpeellisiin toimenpiteisiin, jotka on toteutettu tämän päätöksen liitteissä luetelluissa hävittämisohjelmissa kulloinkin kyseessä olevan haitallisen organismin torjumiseksi. 2 artikla 1. Edellä 1 artiklassa tarkoitetun taloudellisen tuen kokonaismäärä on 1344247 euroa. 2. Yhteisön taloudellisen tuen enimmäismäärät kutakin hävittämisohjelmaa ja kutakin hävittämisohjelman toteuttamisvuotta varten ilmoitetaan tämän päätöksen liitteessä. 3. Yhteisön taloudellisen tuen enimmäismäärät jakautuvat asianomaisten jäsenvaltioiden kesken seuraavasti: - Kreikka: 1472 euroa, - Espanja: 97017 euroa, - Ranska: 377571 euroa, - Alankomaat: 64374 euroa, - Itävalta: 57873 euroa, - Portugali: 662793 euroa, - Suomi: 83147 euroa. 3 artikla 1. Jollei direktiivin 2000/29/EY 24 artiklan mukaisista komission tarkastuksista muuta johdu, yhteisön taloudellista tukea maksetaan ainoastaan silloin, kun komissiolle toimitetaan asiakirjat kyseessä olevien haitallisten organismien esiintymisen toteamiseksi ja hävittämiseksi toteutetuista toimenpiteistä. 2. Edellä 1 kohdassa tarkoitetut asiakirjat on sisällytettävä hakemukseen, jossa esitetään seuraavat seikat (pakolliset tiedot): a) esiintymistä koskevat yleiset tiedot, myös päivämäärä, jona asianomaisen haitallisen organismin esiintymistä epäiltiin tai jona se vahvistettiin, sekä tiedot todetun esiintymän oletetusta alkuperästä; b) jäljennös kyseessä olevan haitallisen organismin esiintymistä tai ilmaantumista koskevasta ilmoituksesta direktiivin 2000/29/EY 16 artiklan 1 tai 2 kohdan mukaisesti; c) tarvittavat toimenpiteet, jotka on toteutettu tai joita suunnitellaan kyseessä olevan haitallisen organismin torjumiseksi, niiden oletettu kesto ja saatavilla olevat tulokset, tosiasialliset aiheutuneet tai arvioidut menot, sekä kyseisten menojen osuus, joka on katettu tai katetaan julkisista varoista. Toimenpiteet saavat kestää enintään kaksi vuotta kyseessä olevan haitallisen organismin esiintymisen havaitsemisesta, lukuun ottamatta asianmukaisesti perusteltuja tapauksia; d) tiedot tarkastuksista, testeistä ja muista toimista, jotka on toteutettu kyseessä olevan haitallisen organismin esiintymisen luonteen ja laajuuden määrittelemiseksi, mukaan luettuina tiedot näissä toimissa käytetystä menetelmästä; e) lakisääteinen ilmoitus, jolla haetaan lupaa hävittämisen, desinfioinnin, tuholaistorjunnan ja steriloinnin kaltaisille käsittelyille sekä muille tehtäville käsittelyille; saavutusten/tulosten virallinen kuvaus ja arviointi, käsittelymenetelmien kuvaus mukaan luettuna; f) tunnistetiedot lähetyksistä direktiivin 2000/29/EY 23 artiklan 4 kohdan säännösten mukaisesti, tai jollei tämä ole mahdollista, syyt, joiden vuoksi lähetystä ei voida tunnistaa. 3. Jäsenvaltioiden on lisäksi toimitettava luettelo kyseessä olevan haitallisen organismin torjumiseksi tarvittavien toimenpiteiden toteuttamiseksi maksetuista tai maksettavista määristä (ilman alv:tä ja veroja) sekä osuus, joka näistä määristä on katettu julkisista varoista. Jokaisen toimenpidetyypin osalta on toimitettava asianmukaiset tiedot seuraavasti: a) edellä 2 kohdan d alakohdassa tarkoitettujen tarkastusten ja määritysten osalta yhteenvetotaulukko, jossa esitetään muun muassa tarkastusten ja määritysten päivämäärät, tekopaikat ja yksikkökustannukset; b) edellä 2 kohdan e alakohdassa tarkoitettujen käsittelyjen osalta luettelo käsitellyistä tiloista/paikoista sekä tiedot käsiteltyjen kasvien/alueiden määrästä. 4 artikla Tämä päätös on osoitettu Kreikan tasavallalle, Espanjan kuningaskunnalle, Ranskan tasavallalle, Alankomaiden kuningaskunnalle, Itävallan tasavallalle, Portugalin tasavallalle ja Suomen tasavallalle. Tehty Brysselissä 13 päivänä marraskuuta 2002. Komission puolesta David Byrne Komission jäsen (1) EYVL L 169, 10.7.2000, s. 1. (2) EYVL L 116, 3.5.2002, s. 16. (3) EYVL L 160, 26.6.1999, s. 103. LIITE HÄVITTÄMISOHJELMAT >TAULUKON PAIKKA> >TAULUKON PAIKKA> >TAULUKON PAIKKA>